ועדת הכספים, כנסת 17, פרוטוקול מספר 959, 2009-02-04 10:50

אבישי ברוורמן: שלום לכולם, אני פותח את הדיון בנושא תקציב הרשות לניירות ערך.

אבישי ברוורמן: רבותיי, לא יהיה פה דיון ארוך.

אבישי ברוורמן: אמרנו כרגע שהמערכת הפיננסית בעולם קרסה.

אבישי ברוורמן: כטריליון דולר מכספי הציבור האמריקני והציבור באירופה הלכו.

אבישי ברוורמן: לא הייתה רגולציה למערכת הפיננסית.

אבישי ברוורמן: הלימות הון בבנקים להשקעות היו 40-50, בלי שום מערכת בקרה ואכיפה.

אבישי ברוורמן: גם על הבנקים לא הייתה מערכת בקרה ואכיפה.

אבישי ברוורמן: אתם יודעים שביוני ברי מדהוף עבר בדיקה של ה-ACC וקיבל מה שקורא דוד חודק: clean bill of health.

אבישי ברוורמן: רבותיי, אין רגולציה, וכשהעולם יחזור לכלכלה הוגנת תהיה רגולציה, כי העתיד הוא כבר לא בפיננסים.

אבישי ברוורמן: העתיד יהיה בייצור ובידע.

אבישי ברוורמן: לכן, אני שמח שבמדינת ישראל הרשות לניירות ערך עושה עבודת קודש, אבל היא נכנסת לתקופה קשה מנשוא.

אבישי ברוורמן: אני שמח מאוד שהצלחנו במאמצים משותפים, גם עם שר האוצר, להגיע לכך שתהיה הרחבה תקציבית לרשות לניירות ערך כדי שתגדיל את העוצמה שלה, את הפיקוח שלה.

אבישי ברוורמן: בראשה עומד פרופסור זוהר גושן והרבה מאוד אנשים מהמעלה הראשונה.

אבישי ברוורמן: פרופסור גושן, סקירה קצרה על המצב ואחרי זה נעלה את הנושא להצבעה.

אבישי ברוורמן: תודה רבה.

זוהר גושן: תודה רבה, כבוד היושב ראש, חברי הכנסת.

זוהר גושן: העובדה שאנחנו נמצאים במשבר שקורה אחת למאה שנים כבר ידועה לכולם.

זוהר גושן: לא אחזור על זה וגם לא אפרט.

זוהר גושן: באחת הישיבות הקודמות סקרתי את מקורות המשבר הזה.

זוהר גושן: לכולם ברור שאחד הגורמים לכשל העצום הזה בהתנהלות של החברות הפיננסיות בעולם מקורו בהיעדר רגולציה, וחלקו רגולציה קיימת שלא יושמה כהלכה.

זוהר גושן: מה שאנחנו נאלצים לעשות זה שינויים בסדרי העבודה שלנו בטווח הקצר ושינויים לטווח הארוך.

זוהר גושן: בטווח הקצר, המשמעות מבחינתנו היא הגברה שוטפת של הפיקוח על החברות.

זוהר גושן: מדובר ב-800 חברות, 1,200 קרנות נאמנות, 6,000 יועצי השקעות ומנהלי תיקים.

זוהר גושן: שוק אדיר, שאנחנו צריכים להיות שם עם היד על הדופק כל הזמן כדי לוודא שלא תהיינה הפתעות.

זוהר גושן: מטרת העל שלנו היא לשמור את האמון בשוק ההון כי מה ששובר את האמון בשוק ההון אלו הפתעות.

זוהר גושן: פעילות כמו של AIG בארצות הברית, שבמשך חודשים רבים אין דיווח ובוקר אחד מתעוררים וזה צונח ב-90%, אותו דבר ליהמן ברדרס, אותו דבר בר סטרנס.

זוהר גושן: אלה ההפתעות שגורמות למשבר אמון בשוק ההון, ואת זה אנחנו רוצים למנוע.

זוהר גושן: קשה מאוד לממשל האמריקני לטפל בו זמנית גם במשבר האשראי וגם במשבר האמון.

זוהר גושן: אצלנו לפחות צריכים להתמקד רק בבעיה אחת – בבעיה של משבר האשראי.

זוהר גושן: יש בתקציב הזה הכרה בגידול העצום במשימות לטווח הקצר שהרשות צריכה למלא.

זוהר גושן: אני שמח שמשרד האוצר, יחד אתנו, רואה עין בעין את החשיבות של הגדלת תקציב הרשות והגדלת מספר התקנים שנדרשים כדי לעמוד במשימות האלה.

זוהר גושן: אני רוצה להבהיר משהו ביחס לטווח הארוך.

זוהר גושן: בטווח הארוך מפת הרגולציה במדינת ישראל תהיה חייבת להשתנות, וזה מהלך שרשות ניירות הערך לבדה אינה יכולה לעשות אותו.

זוהר גושן: אני רוצה לתת כמה נקודות, שמשמעות שלהן חורגת מעבר לתפיסת הרגולציה המקובלת היום, שאותה אנחנו מיישמים במיטב שאנחנו יכולים.

זוהר גושן: בעולם היה מקובל עד היום שגילוי לבדו די בו כדי להבטיח פעילות תקינה של השווקים; בעולם היה מקובל שלא חשוב מה מורכבותו של המוצר הפיננסי, השוק יידע לתמחר אותו ולהתנהל אתו; בעולם היה מקובל שמשקיעים מתוחכמים אינם זקוקים להגנה של הרגולטור; בעולם מקובל שמשקיעים מתוחכמים, שמשקיעים את כספם מחוץ למערכת הרגולציה ומנהלים את כספם בדרכים שאינן מפוקחות אינם טעונים הגנה של הרגולציה.

זוהר גושן: כל הרעיונות האלה, שהם אבני יסוד בתפיסה של הרגולציה היום, חייבים לעבור חשיבה מחודשת ותפיסה מחודשת של הרגולציה, דבר שישנה את הרגולציה מקצה אל קצה.

זוהר גושן: רגולציה של גילוי לבדה – אנחנו רואים את זה כבר בשוק האג"ח, איננה מספיקה; רגולציה שאומרת פטור למשקיעים מוסדיים, אנחנו רואים שגם זה לא מספיק; רגולציה שאומרת שכל מכשיר, מורכב ככל שיהיה, יכול להיכנס לשוק ויתומחר כראוי – גם זה אינו עובד.

שלי יחימוביץ': מה המסקנה המעשית מכל התובנות האלה?

שלי יחימוביץ': צריכים להגיע אלינו עם תקנות חדשות, אם ככה.

זוהר גושן: צריכים להגיע לכאן לא עם תקנות חדשות אלא עם מערכת חקיקה נפרדת, עם מבנה חדש ואחר של הרגולציה.

זוהר גושן: הרשות לא תוכל להרים את כל השינויים האלה לבדה.

שלי יחימוביץ': אתם עובדים על זה?

זוהר גושן: חלק ממה שנופל במגרשנו אנחנו עובדים ומכינים, ואני מקווה שאחרי שתקום הכנסת החדשה נוכל להביא לכאן את הרעיונות האלה.

זוהר גושן: אבל חלק מזה גדול על הרשות לבדה להרים, היא צריכה פעולה משותפת.

זוהר גושן: זו פעולה ברמה לאומית כדי לשנות את מפת הרגולציה בארץ.

שלי יחימוביץ': שיתוף פעולה עם מי?

זוהר גושן: שיתוף פעולה של משרד האוצר, בנק ישראל והרשות לניירות ערך.

אבישי ברוורמן: אני מודה לזוהר על הסקירה.

אבישי ברוורמן: חברת הכנסת יחימוביץ, אני מקווה שהממשלה החדשה שתקום בישראל, שתוביל כלכלה אחרת, תלך לרגולציה בסקטור הפיננסי ותחתוך בחרב את הבירוקרטיה במינהל, תעזור לייצור, לבניית מפעלים ותעשה רגולציה לפיננסים.

אבישי ברוורמן: פרופסור גושן, מה גודל הגידול בתקציב?

זוהר גושן: התקציב גדל מ-116 מיליון ב-2008 ל-137 מיליון השנה, ומ-171 תקנים שהיו לנו ל-181 תקנים.

אבישי ברוורמן: תודה לך.

אבישי ברוורמן: חבר הכנסת אמנון כהן, בבקשה.

אמנון כהן: ראשית, אני רוצה לברך את פרופסור גושן כראש המערכת.

אמנון כהן: אני חושב שהתברכנו באיש מיוחד, שיש לו את הניסיון הרב, דווקא בתקופה כה קשה של מדינת ישראל.

אמנון כהן: עצם זה שיש כרגע תגבור של עשרה תקנים – אני לא יודע אם זה מספיק, כי ציינת על כמה גופים צריך לפקח, כמה אנשים צריכים לעבוד במערכת הזאת.

אמנון כהן: אין ספק שנתמוך בכל שינוי רגולטורי שתביאו לכאן על מנת שתעשו עבודה מצוינת, שהציבור שחוסך את כספו לא יהיו לו נזקים בעתיד, בעזרת השם.

אמנון כהן: אדוני היושב ראש, אני חושב שצריך לתת תמיכה ולהיות קשובים גם בעתיד, כשיביאו אלינו את הדברים החדשים.

אבישי ברוורמן: רבותיי, אני מעלה את זה להצבעה.

אבישי ברוורמן: אני מכיר רשויות בעולם, זה והצוות בראשותו של פרופסור גושן הוא נפלא ואני חושב שצריך לחזק אותו.

אבישי ברוורמן: אני מעלה את תקציב הרשות לניירות ערך לשנת 2009 להצבעה.

אבישי ברוורמן: מי בעד?

אבישי ברוורמן: מי נגד?

אבישי ברוורמן: הצבעה בעד – פה אחד נגד – אין תקציב הרשות לניירות ערך לשנת 2009 אושר פה אחד.

אבישי ברוורמן: תודה רבה, התקציב אושר פה אחד.

אבישי ברוורמן: בהצלחה פרופסור גושן.

אבישי ברוורמן: אני נועל את הישיבה.